google/wiki40b huggingface dataset:
Regentdiamanten

Regentdiamanten er en diamant som ble funnet i Golcondagruvene i India i 1698. Diamanten veide 426 karat (som uslepen), men er senere delt og slipt. Den har tilhørt Ludvig XV, Ludvig XVI og Napoléon Bonaparte. Diamanten tilhører de franske kronregaliene. Siden 1887 har den vært utstilt i Louvre i et gresk diadem som ble laget for Eugénie av Frankrike.
Norheimsund Industrier AS – Norhand

Norheimsund Industrier er en norsk leverandør av arbeidsklær og verneutstyr. I tillegg driver de med produksjon av stillas, hansker og vernebekledning. Disse produktene markedsføres under merkenavnet Norhand. Norheimsund Industrier holder til i Norheimsund i Hardanger.
De leverer arbeidsklær og verneutstyr fra blant annet Bata, Janus, Jobmaster, Peltor, Jalas , A-Code, Helly Hansen og Aalesund oljeklede.
Bedriften har over 60 ansatte og har en årlig omsetning på over 60 mill. Bedriften har arbeidet innen bransjen i over 20 år.
Edward Canby

Modockrigen

I august 1872 var Canby utpostert for å holde kommandoen over stillehavskystens nordvestlige region. Han fikk snart problemer med modocstammen som tradisjonelt hadde levd og bodd i det nordlige California. De ble tvunget til å flytte til et reservat i Oregon som de måtte dele med sine tradisjonelle fiender, klamathfolket. De sendte bønn og henvendelse til den amerikanske regjering om få vende tilbake til California. Regjeringen nektet, og da forlot modocene reservatet og dro til sitt hjemland uten lov. I 1872 sendte den amerikanske hæren mot dem for å tvinge dem tilbake med nødvendig makt. Det ble begynnelsen til Modockrigen. Modocene forskanset seg i en befestning sør for Tule Lake, ledet av sin høvding Kintpuash (kalt for «Kaptein Jack» av de hvite), og motsto tappert alle angrep fra hæren. 
General Canby hadde fått motstridende ordre fra Washington, D.C. i spørsmålet om han skulle inngå fred eller drive krig mot modocene. Da krig ikke virket sendte regjeringen en fredskommisjon og ga Canby en nøkkelposisjon i denne. Det var mange kommunikasjonslinjer mellom indianerne og de hvite. Ved et tidspunkt ble Kintpuash fortalt at guvernøren av Oregon hadde til hensikt å henge ni modocere, tilsynelatende uten domstol, så snart de overga seg. Indianerne brøt de planlagte samtalene. Canby var rasende over ryktene da han mente at hans føderale autoritet oversteg guvernørens, og således var denne trusselen ikke relevant. Canby hadde ikke til hensikt å la modocene bli straffet uten domstol.
Den 11. april 1873, etter måneder med avbrutte møter, dro Canby til enda en forhandling, ubevæpnet og med en del håp om å finne en løsning. Dommer Elijah Steele fra Yreka i California skrev senere at han hadde advart Canby om at modocene var flyktige og at han tok en risiko. Canby svarte, «Jeg tror du har rett, mr. Steele, og jeg tar ditt råd i betraktning, men det ville ikke være særlig bra for generalen som har kommandoen å være redd for å gå hvor fredskommisjonærer vil risikere.» Fredssamtalen ble holdt midtveis mellom hærens leir og modoceres befestning. Det ble senere oppdaget at to stykker i Canbys selskap hadde skjult våpen med seg, men også modockrigerne var bevæpnet.
I henhold til Jeff C. Riddle, selv modocindianer, og forfatter Indian History of the Modoc War (1914), hadde modocene planlagt før møtet å drepe Canby og de andre kommisjonærene da de ikke hadde noen håp om at fred med de hvite var mulig. De var bestemt på å «kjempe til vi dør». Kintpuash hadde vært motvillig til å gå med på drapene da han mente det var en «feigings verk», men ble presset av de andre til handlingen. Han insisterte på at han måtte få en ny sjanse til å be Canby om å «gi oss et hjem i vært eget land». Da Canby sa at han ikke hadde autoritet til å komme med et slikt løfte, gikk Kintpuash løs på generalen. Sammen med en av sine folk skjøt han Canby to ganger i hodet og skar over strupen på ham. Modocene drepte også pastor Eleazar Thomas, en fredskommisjonær, og såret andre i selskapet. Canby ble siden gravlagt i kirkegården Crown Hill i Indianapolis i Indiana. Kintpuash ble senere hengt for mordet.
Folkets Fredspris

Folkets Fredspris er en norsk pris som ofte gis som en motreaksjon til utdelingen av Nobels fredspris. Pengene er innsamlet av forskjellige organisasjoner og blant folket; derav navnet.
Martinianus

Bakgrunn

Få detaljer eksisterer om Martinianus' liv. Han var magister officiorum ved keiser Licinius' hoff, som var en av de fremste administrative posisjonene.
I 324, da den andre innbyrdeskrigen mellom Licinius og hans medkeiser og svoger Konstantin var på sitt heftigste, var situasjonen for Licinius ikke særlig oppløftende.Tidligere på året hadde han utnevnt en av sine generaler, Valerius Valens, til medkeiser i sin første innbyrdeskrig mot Konstantin. Etter tre måneder ble han tvunget til å henrette Valens som følge og en av betingelsene etter et militært nederlag mot Konstantin.  Etter Licinius' knusende nederlag i slaget ved Adrianople den 3. juli 324, innså antagelig Licinius manglet den støtte fra en nestkommanderende som Konstantin hadde i sin eldste sønn Crispus. Licinius utnevnte Martinianus en tid etter slaget ved Adrianople, selv om han ikke var en slektning, som augustus (keiser) for å utjevne denne mangelen.

Militær aktivitet

I kjølvannet av nederlaget ved Adrianople, sendte Licinius sin nyutnevnte medkeiser Martinianus med en hær forsterket med vestgotiske leiesoldater til Lampsacus (gresk: Λάμψακος, Lampsakos) på den asiatiske kysten av Hellespont for å forhindre Konstantin å benytte sin flåte til å krysse fra Trakia i Europa og inn i Mysia og Bitynia i Anatolia. Et sjøslag i Hellespont førte til at Licinius' flåte ble ødelagt av Konstantins sønn Crispus.
Som følge av dette nederlaget trakk Licinius tilbake sine styrker fra Byzantium, som var beleiret av Konstantin, og til Khalkedon ved den asiatiske kysten av Bosporos. Konstantin krysset da Bosporos til Anatolia ved hjelp av en flotilje av lette transportfartøyer han hadde fått bygget uavhengig fra sin hovedflåte ved Hellespont for å kunne unnvike hæren til Martinianus. Licinius tilbakekalte Martinianus fra Lampsacus for å styrke hans hovedhær. Det er ikke klart om Martinianus' styrker faktisk nådde fram til Licinius før den 18. september da Licinius ble beseiret for siste gang i slaget ved Chrysopolis.

Død

Da Flavia Julia Konstantia, søster av Konstantin og hustru av Licinius, tryglet for at de ikke måtte henrettes, ble både Licinius og Martinianus spart av Konstantin. Licinius ble holdt fengslet i Thessaloniki og Martinianus i Kappadokia. Konstantin kom dog på å angre dette lettsinnet, og fikk Licinius hengt sammen med sin sønn (og Konstantins nevø). Det samme skjedde med Martinianus, han ble henrettet antagelig en gang på våren 325 i Kappadokia.
Ippolito Rosellini

Tidlig liv

Han ble født i Pisa.  Etter å ha tatt eksamen i teologi, studerte han under Mezzofanti i Bologna, og i 1824 ble han professor i orientalske språk ved Universitetet i Pisa.

Tilknytningen til Jean-François Champollion

Han var den første eleven, en god venn og en samarbeidspartner Jean-François Champollion. De møttes i Firenze i august 1825 under Champollions reise som hadde som formål å studere viktige egyptologi-samlinger i Torino, Roma og Firenze.
I 1827 oppholdt Rosellini seg et år i Paris for å øke sin kunnskap om metoder for dechiffrering forslått av Champollion. 
Rosellini ledsaget Champollion i hans egyptiske ekspedisjoner (1828), også kjent som den fransk-toscanske ekspedisjon.  
Ekspedisjonen ble finansiert av storhertugen av Toscana, Leopold II, og kongen av  Frankrike, Karl X.  
Resultatene av ekspedisjonen ble utgitt under tittelen Monumenti dell' Egitto e della Nubia.
Konsumprisindeks

Kritikk av indeksen

Det kan rettes kritikk mot at indeksen ikke lenger viser de reelle endringene av pengeverdien sett fra befolkningens synspunkt («levekostnad»), da offentlige avgifter ikke tillegges tilstrekkelig vekt. Offentlige avgifter og gebyrer (statlige og kommunale) har hatt en betydelig høyere prisvekst enn de varer som omfattes av konsumprisindeksen de siste 35 årene.
Bakstekjerring

Bakstekjerring var en tittel som ble brukt på enkelte kvinner som hadde spesielt lag med kjevlet. Hun hørte til de kvinnelige håndverksspesialistene i norske bygdesamfunn og ble særlig brukt når det skulle produseres forråd av flatbrød. Hun kunne kalles bakstekjerring, bakstejente, bakstedeie eller bakstekulle.
I det gamle bondesamfunnet var det slik at flatbrød ble bakt en eller to ganger i året. Det ble da bakt et forråd, et lager, som ble lagt på stabburet i spesielle kister til formålet; de kunne kalles brødbyrer.
Flatbrødbakinga var et stort arbeid. De fleste har bakt selv ved hjelp av gårdens egne folk, byttesarbeid forekom også, det vil si at naboene arbeidet sammen. Noen steder ble det brukt innleid hjelp. Det var enkelte bakstekjerringer som var særlig ettertraktet i bygda. De som var særlig ettertraktet ble til og med hentet fra nabobygda.
Bakstekjerringa var den som sto for blanding av poteter og mel til riktig konsistens, og for utkjevlingen som skulle være svært nøyaktig. Vedfyren under bakstehella, eller takka måtte også passes slik at lefsene ble stekt og ikke for svidd. Å få dette til i høyt tempo var håndverk.
Etter at potetene var tatt opp, og brødkornet var ferdig malt, var det tid for lefsebakst. Potetlefser var en vanlig måte å tilberede poteter på, med sikte på oppbevaring på loft og stabbur utover vinter og vår. Potetkjelleren var vanligvis tilpasset lagring av middagspoteter, og overskuddsproduksjonen kunne ikke holde seg uten at den ble behandlet.
En flink bakstekone kunne bake og steke hundre leiver på en dag.
Flinke bakstekjerringer var etterspurt, og kunne gå fra gård til gård i en hektisk sesong. Det var ønskelig at bakstetiden var over i rimelig tid før frosten kom, slik at en slapp å få frosne rå poteter.
Splitt med Idora

Splitt med Idora er en musikk-EP med punkbandene Angst og Idora, utgitt i 1993.
Don Bell

Resultater

Han begynte med rullestolcurling i 2001, og spilte treer for skip Chris Daw under VM i 2002 da Canada fikk sølv i det første VM i rullestolcurling, etter tap 6-7 for hjemmelaget Sveits i finalen. I oktober samme år ble han beæret med en plass på Sarnia/Lambton Sports sin Hall of Fame. Senere har han vunnet bl.a. World Cup Bonspiel i Skottland i 2003 og provinsmesterskapet i Ontario i 2007.
Iran Air Flight 277

Iran Air Flight 277 var en innenriksflyvning som styrtet 9. januar 2011 under dårlige værforhold. Flyet var av typen Boeing 727-286, og det var på vei fra Mehrabad internasjonale lufthavn i Teheran i Iran til Urmia lufthavn i Vest-Aserbajdsjan. Første landingsforsøk var mislykket og flyet styrtet da det forsøkte å lande igjen. Av de totalt 105 ombord omkom 77 og 26 ble skadet. Under krasjlandingen ble flyet delt i flere deler, men tok ikke fyr.
Bergen landdistrikt

Bergen landdistrikt var en kommune i Hordaland fylke, Norge. Kommunen (herredet) ble etablert i 1837. I 1835/1875 hadde området 1381/4833 innbyggere. Ved lov av 18. mai 1876 ble Bergen landdistrikt tatt opp i Bergen (som den gang var et eget fylke) fra 1. januar 1877.
Herredet omfattet Domkirkens og Korskirkens landsogn, med strøkene Møhlenpris, Nygård, Kalfaret, Sandviken og Ytre Sandviken (totalt ca. 4,7 km²), og byfjellene Fløyfjellet og Sandviksfjellet. Disse inngår i dag i bydelen Bergenhus.
Mattehåndball

Mattehåndball er en oppvarmingslek som gjerne benyttes før hovedaktiviteten, håndballtrening. Denne aktiviteten finnes i mange ulike varianter, men den vanligste er som følger; Spillerne deles inn i to lag. Matter legges ut på gulvet som mål. Det scores mål ved å legge ballen ned på matten. Lek som oppvarming er med på å øke lysten for videre trening, og forbereder kroppen både fysisk og psykisk for en kommende hard-økt. Mattehåndball er et allsidig alternativ hvor hele kroppen blir brukt. Kondisjon, koordinasjon og variasjon i treningsarbeidet er hovedfokuset i en slik aktivitet. For de aller yngste kan mattehåndball benyttes sm bli-kjent-trening. Lek og moro er ikke bare viktig for barn, men også jenter og gutter i alle aldre. Også på landslagsnivå, er aktiviteter som mattehåndball reelt.
Engelbrektskyrkan

Engelbrektskyrkan er en menighetskirke i Engelbrekts menighet  i Stockholms prestegjeld Den ligger ved det gamle Kvarnberget i Lärkstaden på Østermalm.

Kirkebygget

Kirken som ble tegnet av arkitekt Ivar Tengbom i jugendstil og  nasjonalromantisk stil ble innviet i 1914. Stilistiskt kan den nærmest sammenlignes med Uppenbarelsekyrkan i Saltsjøbaden som stod klar året før. Wahlman er også ansvarlig for utformningen av inventaret, så som alteret, døpefonten, kirkesølvet og tekstiler. 
Olle Hjortzberg malte koret og dekorerte dåpskapellets vegger. Tore Strindberg gjorde stukksturelieff og Filip Månsson  kalkmalinger.
Hvelvet som er det høyeste i Skandinavia er 32 meter høyt og hviler på åtte søyler som har innskrifter fra  Bergprekenenens «åtte saligheter».
Kirken rommer ca. 1 400 personer.
For mindre gudstjenester benyttes et kapell på sørsiden.
Tårnet rager 99 meter over bakken  Avslutningen, en gyllen brudkrone som symboliserer Kristi brud.

Orgelet

Engelbrektskyrkans orgel omfatter 86 stemmer og er et av Sveriges største kirkeorgel. Der er orgelbyggerfirmaet Grönlunds Orgelbyggeris magnum opus og stod ferdig i 1964.
I korets søndre del finnes et kororgel av eik med 17 stemmer, bygget i 1961 av det danske firma Marcussen & Søn.
Suona

Suona (forenklet kinesisk: 唢呐, tradisjonell kinesisk: 嗩吶; hanyu pinyin: suǒ nà), eller laba (喇叭; lǎbā), eller haidi (海笛; hǎidí) er et kinesisk blåseinstrument med røtter i Sentral-Asia eller Persia (zurna). Det spilles med doble rørblad, har en konisk borring og har et klokkstykke av messing. Suona, som trolig kom til Kina allerede på 300-tallet. Det forekommer ofte i nordkinesisk forklore, ikke minst i provinsen Shandong. Det dukker opp på et maleri fra Silkeveien fra 400-tallet, men nevnes først i skriftlige kilder fra Mingdynastiet, er et svært gjennmtrengende instrument som egner seg godt for spill utendørs. Det er fremfor alt vanlig i blåseorkestre i Nord-Kina og benyttes gjerne ved for eksempel tradisjonelle kinesiske høytider, bryllup og begravelser.

Cuba

Suona ble spredt med kinesisk arbeidskraft til Cuba mot slutten av kolonitiden og kom til å slå rot på øya under navnet trompeta china. På Cuba spilles instumentet på et vis som nærmest hermer en trompet.
St. Johanneslogen Øystein

St. Johanneslogen Øystein er en frimurerlosje i Den Norske Frimurerorden (St. Johannesloge nr. 36) som ble opprettet den 20. november 1982 i Svolvær.
Dens historie begynner med Svolvær broderforening, som ble grunnlagt den 21. april 1923 underlagt St. Johanneslogen Nordlyset, og deretter fra 1924 St. Johanneslogen Midnatsol. I 1932 ble navnet forandret til Lofoten broderforening.
Broderforeningen gjenopprettet sin aktivitet etter okkupasjonen i 1949, og ble gitt status som deputasjonsloge den 20. april 1958.
Den Norske Frimurerordens Stormester besluttet i det Høye Råds møte den 27. mai 1982 at logen skulle bli en selvstendig loge. Dette skjedde den 20. november samme år.
Utlendingsloven

Oppholdstillatelse

Begrepet oppholdstillatelse erstatter oppholds- og arbeidstillatelse. I utgangspunktet skal oppholdstillatelse gi rett til å arbeide i Norge, men i noen tilfeller vil det bli presisert at oppholdstillatelsen ikke gir rett til arbeid eller inneholde visse begrensninger i forhold til arbeid. Begrepet arbeidstillatelse faller bort.

Permanent oppholdstillatelse

Permanent oppholdstillatelse gir rett til varig opphold og arbeid i Norge og er et begrep som erstatter det tidligere bosettingstillatelse. Slik tillatelse kan gis etter minst tre års sammenhengende, tillatt opphold i Norge.

Fra asyl til beskyttelse

I dagens lov er begrepet asyl erstattet med beskyttelse for å gjenspeile det internasjonale begrepet i flyktningretten; protection. Etter den nye loven vil flere av dem som for første gang får innvilget beskyttelse få status som flyktninger. Både personer som etter loven får asyl og personer som får vern mot retur, får beskyttelse når UDI har fattet vedtak etter 1. januar 2010. Gruppene som tidligere fikk ulik status vil begge få status som flyktninger, og dermed får de også de rettighetene dette innebærer.
Aldri si aldri

Handling

Etter en treningsøvelse innser M at James Bond er ute av form og sender ham derfor på en helseklinikk. På samme helseklinikk blir han oppmerksom på den amerikanske piloten Jack Petachi og hans mystiske og brutale pleierske. Det viser seg at piloten er hektet på heroin og nå har havnet i fangarmene til den mektige forbryterorganisasjonen SPECTRE. Organisasjonen har til hensikt å innoperere en falsk iris i øyeeplet hans, slik at han kan få de nødvendige innpass og stjele to atomstridshoder fra en NATO-base i England. Oppdraget blir utført og dermed er SPECTERE i en posisjon til å presse NATO og medlemslandene for betydelige summer. Dets leder, Ernst Stavro Blofeld (Max von Sydow), forlanger en løsesum på 25 prosent av NATO-medlemmenes årlige oljeinnkjøp mot å la være å sprenge atombombene. Pengene skal han ha «innen uken». 
James Bond får i oppdrag å oppspore stridshodene. Jakten leder ham først til Bahamas hvor mangemilliardæren Maxilliam Largo (Klaus Maria Brandauer) holder til. Largo viser seg å være SPECTRE-agenten som står bak hele operasjonen. Der treffer også Bond på den dødelige Fatima Blush (Barbara Carrera) som er Largos leiemorder og den pleiersken han observerte på helseklinikken. Largos kjæreste, Domino Petachi (Kim Basinger) viser seg å være søsteren til piloten Jack Petachi, som ble drept av SPECTRE etter at oppdraget ble fullført. Domino faller for Bond, og hjelper ham også med å lokalisere bombene. Ferden bringer dem til Nord-Afrikas kyst der Maximilliam har en hemmelig base hvor stridshodene er gjemt.
Diploschema

Utseende

Middelsstore, lang og slanke, brunlige trebukker. Antennene er mindre enn halvparten så lange som kroppen. Pronotum er avrundet firkantet, mørkbrunt og kraftig punktert. Dekkvingene er parallellsidige og brunlige.

Utbredelse

Slekten er utbredt i Sør-Amerika.
Yangxi

Yangxi (kinesisk: 阳西县; pinyin: Yángxī Xiàn) er et fylke i den kinesiske provinsen Guangdong. Det ligger i byprefekturet Yangjiang.
Befolkningen var på 452 093 innbyggere i 1999.

Økonomi og samferdsel

I fylket ligget det store Yangxi kullkraftverk, med hele 2.400 MW installert effekt.
Kinas riksvei 325 (Guangnan-veien) løper gjennom området. Den fører vestover fra Guangzhou i Guangdong til Nanning til den autonome region Guangxi.
Chileflamingo

Beskrivelse

Chileflamingoen blir cirka 105 cm og veier typisk omkring 2,3 kg. Overnebbet har grunn kjøl, og det sorte feltet på tuppen av nebbet strekker seg til ovenfor den karakteristiske knekken. Resten av nebbet er svært blekt.
Fjærdraktener hovedsakelig blekrosa og rosa, med innslag av karminrødt på overvingene. Flygefjærene er sorte. Arten har gulgrå lemmer med røde knær og føtter. Den sort tuppen av nebbet rekker ovenfor bendet, mens den indre delen er blekt.

Utbredelse og habitat

Arten er utbredt i det vestre sentrale Ecuador og sørover gjennom Andes til Tierra del Fuego, og videre til det sørlige Brasil og Uruguay.
Chileflamingoen trives på mudderflater og i grunne elvemunninger, laguner og saltsjøer, der det er lite eller ingen fisk. Arten unngår fiskerike innsjøer og innsjøer med settefisk, trolig på grunn av konkurransen om føde. Den er vanlig i høyder opp mot 4 500 moh.

Atferd

Arten hekker normalt i kolonier på opp mot 6 000 par, selv om det er observert kolonier på opp mot 10 000 par (Mar Chiquita, Argentina). Som alle flamingoer legger den bare ett, kritthvitt egg. Inkubasjonstiden er 27–31 dager og voksen fjærdrakt kommer etter 70–80 dager. Fuglene er filteretere og spiser ved å filtrere føderikt vann gjennom nebbet. 
Når fuglen søker etter mat er hele hodet under vann. Dette har sammenheng med nebbkonstruksjonen og filtermekanismen til denne arten. Føden består av små akvatiske virvelløse dyr, som små krepsdyr, saltsjøkreps, hoppekreps, vannlopper, tanglopper, muslingkreps med mer.
Predators

Handling

Royce våkner opp etter å ha vært bevisstløs, og etter å ha flydd ned i en fallskjerm, finner han ut at han er i en fremmed jungel. Han oppdager at han ikke er den eneste som er i den situasjonen; Edwin, Isabelle, Stans, Nikolai, Noland, Cuchillo, Hanzo og Mombasa har allerede vært der i lengre tid etter å ha lidd samme skjebne som Royce.
Det viser seg at menneskene heller ikke er de eneste som lever i jungelen: En rekke romvesener hersker over jungelen, og dreper mennesker for underholdningens skyld. Royce og de andre må dermed slå seg sammen for å bekjempe vesenene og samtidig prøve å finne en vei ut. Men det er lettere sagt enn gjort – det viser seg nemlig at de befinner seg på en annen planet.
RSM-56 Bulava

RSM-56 Bulava (russisk: Булава), NATO-rapporteringsnavn: SS-NX-30 eller SS-N-32, GRAU-indeksen: 3M30, 3K30) er et SLBM som er utviklet for den russiske marinen og utplassert i 2013 på den nye Borei -klassen av ballistiske missilubåter. Den er ment som en fremtidig arbeidshest i Russlands kjernefysiske triade, og er landets dyreste våpenprogram. Navnet bulava er et russisk ord for stridsklubbe. Bulava har 35% større rekkevidde og 50 prosent høyere nyttelast enn det amerikanske Trident C4-missilet fra 1979.
Bøpøla naturreservat

Bøpøla naturreservat ligger sør for Berg i Sømna kommune i Nordland. Naturreservatet er på 148 dekar, hvorav 62 dekar landareal. Området er vernet for å bevare et viktig våtmarksområde.
Færøyske frimerker 1985

Færøyske frimerker 1985. Det ble utgitt i alt atten frimerker av Postverk Føroya i 1985. Det var ellevte året som Færøyene utga egne frimerker. I 1985 var det fem utgivelser, 4. februar en serie på fire merker med motiv fra Færøyene for 200 år siden, 1. april to Europa/CEPT-merker med tema musikk-året, 3. juni fire merker med færøyske fyrtårn, 23. september tre merker med færøsk kunst og 28. oktober fem merker med motiv av fly. Stanley ekspedisjonen 1789 (FR 106 – FR 109) og Færøysk kunst (FR 112 – FR 114) var gravert av Czesław Słania.
GP Ouest-France 2010

GP Ouest-France 2010 var den 73. utgaven av rittet og ble syklet den 22. august 2010. Løypen bestod av en trasé som ble kjørt 13 ganger og som til sammen utgjorde 248,3 km med sykling. Dette var den sjette sesongen rittet hadde ProTour-status.
I tillegg til de 18 ProTour-lagene ble Vacansoleil, BMC Racing Team, Skil-Shimano, Cervélo TestTeam, Saur-Sojasun, Cofidis og Bbox Bouygues Telecom invitert til å delta.
Den Konservative Studenterforening

Politikk

DKSF er politisk fundert på konservatismen, og senere er foreningen også blitt definert som liberalkonservativ, slik som moderpartiet Høyre. Foreningen er særlig opptatt av utdannings-, student- og forskningspolitikk, men også av utenrikspolitikk. Den har for eksempel en rekke ganger demonstrert mot blant annet arbeiderbevegelsen, den internasjonale kommunismen og annen radikalisme. Foreningen protesterte sammen med Aftenposten og kong Haakon VII mot fredspristildelingen til den spiondømte pasifisten Carl von Ossietzky i 1936. De arrangerte også demonstrasjoner til forsvar for USAs krigføring i Vietnam 1964–1973.

Utgivelser

I 1957 ble kvartaltidsskriftet Minerva utgitt for første gang. Redaksjonen bestod av en krets i DKSF som ønsket å skape ideologisk debatt omkring konservatismen i en tid da Høyre stod svakt. De ønsket også å skape en motvekt til den liberalistiske stiftelsen Libertas, som med sine næringslivsinteresser søkte å styre partiet. Minerva-kretsen bestod hovedsakelig av unge intellektuelle, hvorav Lars Roar Langslet (redaktør i 11 år) som den kanskje mest kjente, som kom fra Distrikts-Norge for å studere humanistiske - og samfunnsvitenskapelige fag i Oslo i begynnelsen av 1950-årene. I dag utgis Minerva med støtte fra Høyres Hovedorganisasjon og Minervastiftelsen. DKSF har også bidratt med økonomisk støtte til Høyres Studenterforbund slik at de fikk utgitt debattskriftet Her er Høyre.
Germanisme

En germanisme er et ord eller uttrykk som har sitt opphav i tysk. Det brukes særlig om ord som er oversatt, men ikke er i samsvar med vanlige regler for grammatikk eller orddannelse i mottagerspråket. Noen ganger refererer det til ord eller uttrykk som kommer fra et germansk språk.